
РЕШЕНИЕ 
                                                            № РС-94-22-095
 
Днес, на 06.10.2022 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

					У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-048 от 09.02.2022 година по сигнал с вх.№ЦУ01/С-94/27.01.2022 г. на КПКОНПИ. 
Производството е образувано срещу проф. дн инж. Иван Кралов - Ректор на ТУ- С.
В сигнала се съдържат твърдения за това, че на основание заповеди №3605/11.11.2021 г. и № 4005/16.12.2021 г., подписани от Ректора на ТУ - С. - проф. Кралов, на основание чл.10, ал. 5 от Вътрешните правила за работна заплата на ТУ- С. е изплатено допълнително възнаграждение за месеците ноември и декември 2021 г.  В приложените към тях списъци на лицата, които следва да получат парични награди, фигурира и името на самия професор Кралов, от което следва, че същият е упражнил правомощия в свой частен интерес. Това от своя страна е индикатор за конфликт на интереси.
Към сигнала е приложено извлечение от окончателен одитен доклад №8007-8/21.01.2022 г.
Във връзка с твърденията в сигнала Комисията е изискала и с писмо, вх. № ЦУ01-1502#2/05.05.2022 г. на КПКОНПИ, е получила от Председателя на Общото събрание на ТУ- С. 8 класьора с доказателства, както следва: за служебното качество на проф. дн инж. Иван Кралов – Доклад от Председателя на Централната избирателна комисия до Председателя на ОС на ТУ-С. за избор на Ректор за мандат 01.12.2019 – 30.11.2023 г., изх. №04.12.2019 г., Протокол № 418/11.11.2019 г. от Председателя на Контролния съвет на ТУ- С., доклад от Председателя на ОС на ТУ-С. №04.12-574/13.11.2019 г., Допълнителни споразумения към Трудов договор №I-6678/05.10.1999 г.– 6 броя, длъжностни характеристики за длъжността „професор“ – 2 броя, Договор за управление №Д01-267/01.10.2020 г. с допълнително споразумение към него от 09.02.2022 г., Правилник за устройството и дейността на ТУ-С. в редакциите му от 03.12.2021 г. и от 24.01.2022 г., Вътрешни правила за работната заплата в ТУ – С. с редакции съгласно изменения, приети от Академичния съвет на 19.12.2018 г., на 18.12.2019 г. и на 15.07.2020 г., Правила за ежегодно оценяване на преподавателския състав на ТУ – С., приети на Академичния съвет на 31.03.2021 г. – всички те, подредени в класьор № 7. Представени са и всички заповеди на Ректора на ТУ-С., с които са определяни допълнителни трудови възнаграждения в университета, включително това на Ректора, ведно с придружаващите ги утвърдени списъци, за периода от 30.10.2019 г. до м.02.2022 г., подредени в 6 класьора, както следва: класьор № 1, съдържащ 514 стр. – за периода от м. ноември 2019 г. до м. март 2020 г.; класьор № 2, съдържащ 517 стр. – за периода от м. април 2020 до м. юли 2020 г.; класьор № 3, съдържащ 478 стр. – за периода от м. август 2020 г. до м. декември 2020 г.; класьор № 4, съдържащ 486 стр. – за периода от м. януари 2021 г. до м. април 2021 г.; класьор №5, съдържащ 523 стр. – за периода от м. май 2021 г. до м. септември 2021 г. и класьор 6, съдържащ 586 стр. – за периода от м. октомври 2021 г. до м. февруари 2022 г. Предоставени са и актове на Председателя на Общото събрание на ТУ – С., с които е определяно допълнително трудово възнаграждение на Ректора в периода от 30.10.2019 г. до м. февруари 2022 г. (общо 57 стр.), както и подробна справка за получените от Ректора на ТУ-С. възнаграждения за периода от 30.10.2019 г. до м. февруари 2022 г. – подредени в класьор 8.
Комисията служебно е направила справки в регистър НБД „Население“, на електронната страница на ТУ - С., както и в Регистъра на лицата, заемащи висши публични длъжности на КПКОНПИ – за подадените от проф. Иван Кралов декларации по чл.35, ал.1, т.2 от ЗПКОНПИ. Направена е справка и на електронната страница на Административен съд – С. град по адм.д. № 13482/2019 г. по описа на съда и на електронната страница на Върховен административен съд по адм.д .№ 7496 по описа на съда за 2021 г.
На основание чл. 72, ал.5 от ЗПКОНПИ, с покана изх. № ЦУ01/8627 от 28.04.2021 г. на КПКОНПИ, проф. Иван Кралов, в качеството му на Ректор на ТУ - С. и лице, заемащо висша публична длъжност по чл.6, ал.1, т.45 от ЗПКОНПИ, е поканен за изслушване пред Комисията на 21.09.2022 г. от 9.30 часа. На изслушването проф. Кралов се яви лично и с адв. З. Г. и бе изслушан от Комисията по т.1 от дневния ред.
По време на изслушването пред Комисията проф. Кралов заяви, че е започнал работа в ТУ през 1999 г., като след многократни изменения, вследствие на кариерното му развитие е заел длъжността „Професор“, а от 2019 г. и длъжността „Ректор“, след избор. В съответствие със Закона за висшето образование ролята на работодател за ректора по трудовото правоотношение е изпълнявал председателят на Общото събрание. През 2020 г. има изменение в закона и за длъжността „Ректор“ се сключва договор за управление с министъра на образованието и науката. В същото време той има и трудов договор с Университета като професор, като там отново продължава тази правна ситуация при която работодател му се явява председателят на Общото събрание, който се избира от същото. Тоест, в момента работи по две правоотношения. Относно фактологията по преписката, твърдо заявява, че в ролята си на ректор не е получавал допълнително материално стимулиране, или каквито и да са награди. За цитираните заповеди, които са подписани от него има единна методика, която е приета от Академичния съвет на Техническия университет – С., според която по обективни критерии са приети процедури, въз основа на които се извършва класиране и оценяване на база приноса на преподавателския състав на ТУ-С. Той никога не е участвал персонално, нито в определянето на критериите, нито в решението за това какви да бъдат сумите, нито пък да получава някакво възнаграждение. За конкретните заповеди, предложението за допълнителното му стимулиране е на съответните ресорни заместник-ректори до председателя на Общото събрание, в качеството на работодател на ректора и е извършено с негова санкция. Тяхно е решението да бъде изплатено такова възнаграждение, което да бъде включено в общата заповед, което е в правомощията му на представляващ ТУ-С. Изпълнил е всички приети от Академичния съвет правила и разпореждания, в това число и на неговия работодател – председателят на Общото събрание. Подчертава, че никога не е участвал в определянето или вземането на решението за допълнително материално стимулиране. Подписал е заповедите, тъй като в съответствие със Закона за висшето образование той е лицето, което може да разпореди изплащането на допълнително материално стимулиране.
В своето изложение адв. Г. акцентира върху правната страна на проблемите по преписката. Безспорно е по казуса, че проф. Кралов е лице, заемащо висша публична длъжност, т.е. налице е първата предпоставка за наличието на конфликт на интереси. Втората предпоставка е да е налице негов частен интерес, който може да повлияе върху обективното и безпристрастно изпълнение на неговите правомощия и задължения по служба, но тази предпоставка не е налице. Безспорно частен интерес в случая има, но липсва вторият елемент – възможността този частен интерес да повлияе, има предвид да повлияе отрицателно върху изпълнението на служебните правомощия и задължения на проф. Кралов, т.к. законът не говори просто за частен интерес, а за такъв, който може да се отрази отрицателно върху задълженията и изпълнението им от страна на лицето, заемащо висша публична длъжност. Частният интерес на проф. Кралов се изразява във възможността не в качеството си на ректор, а на редови преподавател, професор, член на Академичния съвет, да получи допълнително материално стимулиране наред с всички останали преподаватели и служители на университета. Според нея, не е налице и третата предпоставка-упражнено властническо правомощия. Професор Кралов не е участвал по никакъв начин в обсъждането за това дали са налице условията да получи материално стимулиране като преподавател, член на Академичния съвет, нито е участвал в определяне на размера, тъй като той се определя от Академичния съвет. Той не е правил предложение за себе си и не е оказал никакво влияние върху свои колеги и подчинени за вземането на подобно решение. Действително, проф. Кралов е подписал заповедите, но човекът оправомощен изобщо да подписва заповеди, задължаващи бюджета на университета е единствено проф. Кралов. Законът за висшето образование не му позволява да делегира права, няма кой друг в Техническия университет да разписва заповеди, касаещи разходването на бюджетни средства и практически, поради колизията на двата закона липсва правен способ, по който ректорът, в качеството му на обикновен преподавател да получава допълнително материално стимулиране, т.е. той е лишен от едно законово свое право, което е дискриминиращо по смисъла на чл.4 от Закона за дискриминацията, като защитен признак се явява общественото положение на лицето, а именно – заемащо висша публична длъжност. 
По преписката е депозирано и Становище от адв. Г. като пълномощник на проф. Иван Кралов, вх. №ЦУ01-1502#9/23.09.2022 г. на КПКОНПИ, в което тя поддържа казаното от нея по време на изслушването и уточнява, че проф. Кралов е преподавател в ТУ- С. по сключен трудов договор от 28.09.1998 г. В трудовото правоотношение на проф. Кралов за заеманата от него длъжност „професор“, ТУ-С. като негов работодател продължава да се представлява от Председателя на Общото събрание. От 01.10.2020 г. и до момента той продължава да е в две правоотношения с ТУ-С. – като ректор по Договор за управление и като преподавател- по трудов договор. Проф. Кралов не е получавал ДМС като Ректор, а единствено като преподавател-член на академичния състав. Той не е участвал в обсъждането и изготвянето на предложението, нито при вземане на решението при определяне на размера на неговото ДМС, но е участвал в общото класиране на преподавателите и определянето на точките, съответно размера на полагащото се ДМС, определяно на база действащата в ТУ-С. електронна система. Твърди, че проф. Кралов е получил ДМС и е бил включен в общ списък по предложение на един от заместник-ректорите, като предложението е утвърдено от Председателя на Общото събрание, който се явява и работодател на проф. Кралов в качеството му на хабилитиран преподавател. Безспорно е, че проф. Кралов е лице, заемащо висша публична длъжност. Действително, той е имал частен интерес и е получил материална облага чрез получаване като преподавател на ДМС, но категорично няма и не би могло да има отрицателно въздействие на този интерес върху обективното и безпристрастно упражняване на служебните му правомощия като Ректор. Именно липсата на възможност за негативно повлияване следва да е определящо при формиране на извода относно това, съществува или не конфликт на интереси. Разумът на закона е повлияването да е негативно, отрицателно, за да бъде основание за налагане на санкции. Предвид горните аргументи, моли да се приеме, че по отношение на проф. Кралов не е налице втората предпоставка за конфликт на интереси. Проф. Кралов по никакъв начин не е участвал в процеса по определяне на собственото му ДМС и вземането на решение на изплащането му. Това е в правомощията на Председателя на Общото събрание като негов работодател по трудовия договор. Посочва, че участието на проф. Кралов в целия процес е практически техническо-той само е оформил в заповед взетото от други лица и по друг ред решение. Съществува колизия между нормите на ЗПКОНПИ и Закона за висшето образование (ЗВО), която се изразява в следното: ЗВО не предоставя възможност на ректорите на висши учебни заведения да делегират свои правомощия, или задължения. В същото време чл.63-65 от ЗПКОНПИ вменява задължение при наличие на частен интерес лицето, заемащо висша публична длъжност, да си направи самоотвод, а ректорът не може да си направи самоотвод, нито може да му бъде поискан такъв, защото няма кой да поеме и изпълни правомощието, или задължението, от което той се е отвел. 

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице, с посочени две имена, длъжност, адрес и е подписан.
Проф. Иван Кралов има сключен трудов договор с ТУ -С. №I-6678/05.10.1999 г. и работи в учебното заведение като преподавател, на длъжност „професор“. На проведеното на 30.10.2019 г. Общо събрание на университета той е избран за Ректор на ТУ-С. за мандат- 2019-2023 г., видно от представените по преписката доклад от проф. И.М. – Председател на Централната изборна комисия на университета, изх. №04-12-574/13.11.2019 г., до Председателя на Общото събрание, с което го уведомява, че за ректор е избран проф. Иван *** Кралов и Протокол №418/11.11.2019 г. от заседание на Контролния съвет на ТУ-С., с което изборът е потвърден. 
На 01.10.2020 г., на основание чл. 10, ал.2, т.10 от Закона за висшето образование (ЗВО) и въз основа на Решение №1/31.10.2019 г. на Общото събрание на ТУ, проф. Кралов е сключил с министъра на образованието и науката Договор за управление на ТУ-С. № Д01-267/01.10.2020 г., по силата на който приема да упражнява правата и задълженията на Ректор на ТУ – С. за срока на мандата си. По силата на договора Кралов се задължава в срока на мандата си да  изпълни стратегическите цели и задачи и да постигне съответните целеви стойности, определени в Политиката за развитие на ТУ – С., утвърдена със Заповед № РД09-1699/10.08.2020 г. на министъра на образованието и науката, съставляваща Приложение №1 - неразделна част от договора. Съгласно т. IV от договора за управление ректорът получава възнаграждение при условията и по реда на Наредбата за начина за определяне на възнагражденията на ректорите на държавните висши училища по договорите за управление, сключени с министъра на образованието и науката (обн. в ДВ, бр.78 от 04.09.2020 г.). Възнаграждението се изплаща месечно и е за сметка на бюджета на висшето училище. Ректорът се осигурява за всички осигурени социални рискове и здравно осигуряване. Осигурителният доход, осигурителните вноски и тяхното разпределение между осигурителя и осигурения се определят в размера и по ред, установен в Кодекса за социално осигуряване. Министърът не гарантира размера на възнаграждението на ректора и не го компенсира при липса на средства по бюджета на висшето училище. 
Решението на Общото събрание от 30.10.2019 г. за избора на проф. Кралов за ректор е обжалвано от един от останалите кандидати за длъжността пред Административен съд- С. град, за което е образувано адм. д. №13482/2019 г. по описа на съда. С Решение № 2710/22.04.2021 г. първоинстанционният съд е отхвърлил жалбата, но срещу решението е подадена касационна жалба и е образувано адм.д.№7496/2021 г. по описа на Върховен административен съд (ВАС). Със свое Решение №12912 от 16.12.2021 г. ВАС е отменил първоинстанционното решение и вместо него е постановил друго, с което е отменил по жалба решението от 30.10.2019 г. за избора на Ректор на ТУ-С. за мандат 2019-2023 г. и е върнал преписката на Общото събрание на университета за провеждане на нова процедура по избор на ректор, със задължителни указания по прилагането на закона.  
Във връзка с решението на ВАС, на 24.01.2022 г. е проведено извънредно Общо събрание на ТУ-С., а на 25.01.2022 г. е проведено и присъствено тайно гласуване за избор на ректор на университета. Професор Иван Кралов е преизбран за Ректор, което се потвърждава от представените по преписката Доклад от проф. И.М. – Председател на Централната изборна комисия на университета, вх. №21-00-29/26.01.2022 г., до Председателя на Общото събрание, с което го уведомява, че за ректор е избран проф. Иван *** Кралов и Протокол №463/26.01.2022 г. от заседание на Контролния съвет на ТУ-С., с което избора на ректор е потвърден.  
Договорът за управление на ТУ-С. № Д01-267/01.10.2020 г. не е променян и продължава действието си и към момента.
В периода от избора му за Ректор през м. октомври 2019 г. до м. май 2022 г., включително, проф. Иван Кралов е издал множество заповеди, предоставени по преписката, с които е определил изплащането на допълнителни трудови възнаграждения и награди на академичния състав и на административния персонал на университета, въз основа на представени доклади от директорите на дирекции с посочени в тях поименни списъци, основания и размер на предлаганото възнаграждение.
По преписката са представени и 23 заповеди, издадени от председателя на Общото събрание на ТУ– С. проф. Г.Т., с които е изплатено еднократно допълнително възнаграждение или е предоставена парична награда на проф. Иван Кралов, както следва:  
1. Със Заповед № 4058 от 13.12.2019 г., на основание чл.10, ал.3 от Вътрешните правила за работната заплата на ТУ – С. и постъпил доклад от М. И.- Главен счетоводител на ТУ-С., за активна работа по съгласуване и координиране на работата по техническия проект, свързан с организацията за цялостна реконструкция и модернизация на бл.8 „Ниско тяло- Учебен завод“, собственост на ТУ – С., на проф. Кралов е изплатено еднократно възнаграждение в размер на 2400 лева.
2. Със Заповед № 985  от 08.04.2020 г., на основание чл.10, ал.3 от Вътрешните правила за работната заплата на ТУ – С. и постъпил доклад от М. И.- Главен счетоводител на ТУ-С., във връзка с организиране и провеждане на кандидат-студентска кампания в ТУ-С., за приема на нови студенти и постигнати добри резултати, на проф. Кралов е изплатено еднократно възнаграждение в размер на 1900 лева. 
3. Със Заповед № 1034 от 15.04.2020 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н. Н., във връзка със съществен принос при осъществяване на координация и комуникация по стартиране и извършване на дистанционно обучение, проф. Кралов е награден с еднократно възнаграждение в размер на 1500 лева. 
4. Със Заповед № 1035 от 15.04.2020 г., на основание чл.10, ал.3 от Вътрешните правила за работната заплата на ТУ – С. и доклад от началника на Учебен отдел С. Ц. във връзка с провеждането на отдалечени изпити по математика за кандидатстване за обучение в ТУ-С., на проф. Кралов е наредено допълнително възнаграждение в размер на 2500 лева. 
5. Със Заповед № 1220 от 18.05.2020 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка с провеждането на отдалечени изпити,  на проф. Кралов е наредено изплащане на допълнително възнаграждение в размер на 1000 лева. 
6. Със Заповед № 1502 от 16.06.2020 г., на основание чл.10, ал.3 от Вътрешните правила за работната заплата на ТУ – С. и постъпил доклад от М. И.- Главен счетоводител на ТУ-С., във връзка с отличната организация, управление и изпълнение на служебните задължения в условията на извънредно положение, на проф. Кралов е наредено изплащане еднократно възнаграждение в размер на 1800 лева.
7. Със Заповед № 1513 от 17.06.2020 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка с подготовката за иновативно провеждане на кандидат-студентските изпити за учебната 2020/2021., на проф. Кралов е наредено изплащане на еднократно възнаграждение в размер на 2800 лева.
8. Със Заповед № 1729 от 08.07.2020 г., на основание чл.10, ал.3 от Вътрешните правила за работната заплата на ТУ – С. и доклад от началника на Учебен отдел С.Ц., за активно участие в ръководството и подготовката на конкурсен тест по математика, на проф. Кралов е наредено изплащане на еднократно възнаграждение в размер на 2500 лева.
9. Със Заповед № 1821 от 14.07.2020 г., на основание чл.10, ал.3 от Вътрешните правила за работната заплата на ТУ – С. и доклад от проф. Л. Д. – заместник-ректор по УД и А, във връзка с цялостната организация и подготовка за кандидатстване и класиране на ТУ-С. за участие в стратегическия проект „Европейски технологичен университет“, на проф. Кралов е наредено изплащане на еднократно възнаграждение в размер на 5000 лева.
10. Със Заповед № 2355 от 21.08.2020 г., на основание чл.10, ал.3 от Вътрешните правила за работната заплата на ТУ – С. и доклад от доц. Р. Р. – заместник-ректор ЕУ, във връзка оказаното активно съдействие за поддържане и усъвършенстване на рейтинговата система на висшите училища, на проф. Кралов е наредено изплащане на еднократно възнаграждение в размер на 2800 лева.
11. Със Заповед № 2382 от 20.08.2020 г., на основание чл.10, ал.3 от Вътрешните правила за работната заплата на ТУ – С. и доклад от К. А. – заместник-главен счетоводител, във връзка с промените в ПМС №90 от 26.05.2000 и разработване на поредния модул за стипендии в УИСС на ТУ-С. и Филиал П., на проф. Кралов е наредено изплащане на еднократно възнаграждение в размер на 1500 лева.
12. Със Заповед № 3822 от 12.11.2020 г., на основание чл.10, ал.3 от Вътрешните правила за работната заплата на ТУ – С. и доклад от доц. Р. Р. – заместник-ректор ЕУ, във връзка с изпълнение на извънредните дейности по преобразуване на изравнителното и допълнително обучение на магистрати и създаване на база да провеждане на отдалечени обучения, на проф. Кралов е наредено изплащане на еднократно възнаграждение в размер на 2800 лева.
13. Със Заповед № 4081 от 07.12.2020 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка с провеждане на отдалечени изпити в усложнени условия, на проф. Кралов е наредено изплащане на еднократно възнаграждение в размер на 1000 лева.
14. Със Заповед № 4088 от 09.2.2020 г., на основание чл.10, ал.3 от Вътрешните правила за работната заплата на ТУ – С. и доклад от проф. Л. Д. – заместник-ректор по УД и А, във връзка с успешното организиране в условията на пандемия на учебния процес, на проф. Кралов е наредено изплащане на еднократно възнаграждение в размер на 3050 лева.
15. Със Заповед № 4170 от 14.12.2020 г., на основание чл.10, ал.3 от Вътрешните правила за работната заплата на ТУ – С. и постъпил доклад от М. И.- Главен счетоводител на ТУ-С., във връзка с необходимостта от значителен допълнителен обем дейности, свързани с епидемиологичната обстановка, на проф. Кралов е наредено изплащане на еднократно възнаграждение в размер на 8750 лева.
16. Със Заповед № 4216 от 16.12.2020 г., на основание чл.10, ал.3 от Вътрешните правила за работната заплата на ТУ – С. и доклад от проф.Т.Т. – декан на ФАИО, във връзка с подпомагане на организацията за приемане на студенти на ФАИО, на проф. Кралов е наредено изплащане на еднократно възнаграждение в размер на 3400 лева.
17. Със Заповед № 1091 от 19.04.2021 г., на основание чл.10, ал.3 от Вътрешните правила за работната заплата на ТУ – С. и постъпил доклад от М. И.- Главен счетоводител на ТУ-С., във връзка с организиране и провеждане на кандидат-студентска кампания, на проф. Кралов е наредено изплащане на еднократно възнаграждение в размер на 2100 лева.
18. Със Заповед № 1102 от 19.04.2021 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка с допълнителен труд по организиране на обновяването на бл.8 – ниско тяло, на проф. Кралов е наредено изплащане  на еднократно възнаграждение в размер на 2500 лева.
19. Със Заповед № 1265 от 18.05.2021 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка с успешно провеждане на отдалечени конкурсни изпити по математика, на проф. Кралов е наредено изплащане  на еднократно възнаграждение в размер на 2500 лева.
20. Със Заповед № 1882 от 15.07.2021 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка провеждане на присъствен изпит по математика, на проф. Кралов е наредено изплащане  на еднократно възнаграждение в размер на 2500 лева.
21. Със Заповед № 2198 от 05.08.2021 г., на основание чл.10, ал.3 от Вътрешните правила за работната заплата на ТУ – С. и доклад от помощник-ректора Н.Н., във връзка с организацията и подготовката на зимния семестър, на проф. Кралов е наредено изплащане  на еднократно възнаграждение в размер на 3000 лева.
22. Със Заповед № 3960 от 13.12.2021 г., на основание чл.10, ал.3 от Вътрешните правила за работната заплата на ТУ – С. и доклад от проф. Г. В. – заместник-ректор на АС и К на ТУ-С., във връзка със активното  приноса за повишаване авторитета и обществената значимост на ТУ-С., на проф. Кралов е наредено изплащане  на еднократно възнаграждение в размер на 7500 лева.
23. Със Заповед № 40 от 22.12.2021 г., на основание чл.10, ал.3 от Вътрешните правила за работната заплата на ТУ – С., във връзка с активното участие и помощ при изготвянето и предоставянето на документация за структурно обединение на Т. колеж – К. и Колеж по енергетика и електроника към ТУ-С. и внедряването и настройването на нов счетоводен софтуер, на проф. Кралов е наредено изплащане  на еднократно възнаграждение в размер на 3000 лева.

По преписката са представени също така и 4 заповеди, издадени от заместник-ректора на Туниверситет - С. проф. Л. Д., за изплащане на допълнително трудово възнаграждение за проведени часове извън норматив на проф. Кралов, както следва:
Заповед № 495 от 17.02.2021 г., на основание чл.56, ал.3 от Закона за висшето образование, решение на Академичния съвет (АС) по Протокол №6/05.07.2017 г., утвърдени нормативи за учебната заетост, приети с АС по протокол № 5/01.07.2020 г. и предоставяне на ежемесечните отчети, с която проф. Д. е наредил да се изплати допълнително трудово възнаграждение за проведени часове извън норматив на преподватели по списък, включително и на проф. Иван Кралов – в размер на 2016 лева.
Заповед № 1968 от 20.07.2021 г., на основание чл.56, ал.3 от Закона за висшето образование, решение на АС по Протокол №6/05.07.2017 г., утвърдени нормативи за учебната заетост, приети с АС по протокол № 5/01.07.2020 г. и предоставяне на ежемесечните отчети, заместник-ректорът проф. Л.Д. е наредил да се изплати допълнително трудово възнаграждение за проведени часове извън норматив на преподватели по списък, включително и на проф. Иван Кралов – в размер на 620,26 лева.  
Заповед № 1969 от 20.07.2021 г., на основание чл.56, ал.3 от Закона за висшето образование, решение на АС по Протокол №6/05.07.2017 г., утвърдени нормативи за учебната заетост, приети с АС по протокол № 5/01.07.2020 г. и предоставяне на ежемесечните отчети, заместник-ректорът проф. Л.Д. е наредил да се изплати допълнително трудово възнаграждение за проведени часове извън норматив на преподаватели по списък, включително и на проф. Иван Кралов – в размер на 1254 лева. 
Заповед № 2237 от 12.08.2021 г., на основание чл.56, ал.3 от Закона за висшето образование, решение на АС по Протокол №6/05.07.2017 г., утвърдени нормативи за учебната заетост, приети с АС по протокол № 5/01.07.2020 г. и предоставяне на ежемесечните отчети, заместник-ректорът проф. Л.Д. е наредил да се изплати допълнително трудово възнаграждение за проведени часове извън норматив на проф. Иван Кралов – в размер на 57,60 лева. 

По преписката са представени и 2 заповеди, издадени от заместник-ректор „ФК-С.“ - проф. Ст. К., с които се предоставят парични награди на проф. Иван Кралов:
Заповед №101 от 14-05.2021 г. на заместник-ректор „ФК-С.“ проф. С. К., с която същият нарежда в рамките на ФРЗ за 2021 г., със заплатата за м. май 2021 г. да се изплатят индивидуални парични награди за съществен принос на преподаватели и служители, работещи по основен трудов договор към 01.05.2021 г., по утвърден списък, неразделна част от заповедта. В приложения списък фигурира и Иван *** Кралов – Ректор (професор дн) ТУ-С. със сума в размер на 1500 лева.
Заповед №268 от 15.12.2021 г. на заместник-ректор „ФК-С.“ проф. К., с която същият нарежда в рамките на ФРЗ за 2021 г., със заплатата за м. декември 2021 г. да се изплатят индивидуални парични награди за съществен принос на преподаватели и служители, работещи по основен трудов договор към 01.05.2021 г., по утвърден списък, неразделна част от заповедта. В приложения списък фигурира и Иван *** Кралов – Ректор (професор дн) ТУ-С. със сума в размер на 2000 лева.

Освен посочените по-горе заповеди, с които Председателят на Общото събрание на Туниверситет – С. проф. Г.Т., заместник-ректорът Л.Д. и заместник-ректорът на „ФК-С.“ проф. Ст.К. са нареждали изплащане на допълнително възнаграждение и парични награди на проф. Иван Кралов, по преписката са представени и заповеди, с които той самият е нареждал суми в своя полза, както следва:
1. Заповед № 992 от 07.04.2021 г. на Ректора на ТУ-С. Иван Кралов, с която на основание решение на АС на ТУ-С., протокол №4/31.03.2021 г. и чл.10 от Вътрешните правила за работната заплата, за принос на преподавателите към ТУ-С. на база данните от 2019 г., проф. Иван Кралов, в качеството си на Ректор на ТУ-С., нарежда да бъде изплатено еднократно допълнително материално стимулиране през м. април 2021 г., съгласно Приложение №1 – поименен списък на лицата и определен размер на ДМС за приноса на преподавателския състав на ТУ-С. на база 2019 г. Под №4 в списъка фигурира името на проф.дн Иван *** Кралов, за когото е посочена сумата 2 800 лева. Към заповедта е приложен и доклад от 05.04.2021 г. от доц. д-р Р. Р.- заместник-ректор по ЕУ до Председателя на Общото събрание на ТУ-С., с който същият на основание Решение на АС и чл.11 от Вътрешните правила за работната заплата, във връзка с Правилата за ежегодното оценяване приноса на преподавателския състав на ТУ-С. и на база класирането в „Е-СОПКОНИ“ за постигнатите резултати през учебната 2019/2020 г., както и научна и административна дейност през календарната 2019 г., предлага до се изплати допълнително възнаграждение на проф. Иван Кралов в размер на 2 800 лева. Доцент Р. предлага наградата да бъде включена в заповедта с другите преподаватели.  Върху доклада е поставена резолюция „ДА!“ от 05.04.2021 г.
2. Заповед № 2216 от 10.08.2021 г. на Ректора на ТУ-С. Иван Кралов, с която на основание чл.10, ал.3 от Вътрешните правила за работната заплата на ТУ-С. и постъпил доклад от проф. Г. Т., ръководител на договор №BG05M20P001-1.001-0008 ЦВП, Кампус „Ст.гр.“, проф. Иван Кралов, в качеството си на Ректор на ТУ-С., нарежда да бъде изплатено еднократно възнаграждение на пет лица, в това число и на себе си - Иван *** Кралов, с посочена сума в размер на 1900 лева, като средствата са от бюджет 2021 на Туниверситет – С.
3. Заповед № 2342 от 08.09.2021 г. на Ректора на ТУ-С. Иван Кралов, с която на основание чл.10, ал.3 от Вътрешните правила за работната заплата на ТУ-С. и Правилника за ежегодно оценяване приноса на преподавателския състав на ТУ-С., приети с Решение на АС с Протокол №4/31.03.2021 г., проф. Иван Кралов, в качеството си на Ректор на ТУ-С., нарежда да бъде изплатено възнаграждение, съгласно приложен списък, в който фигурира и Иван *** Кралов. Към заповедта е приложен и доклад от 07.09.2021 г. от доц. д-р Р. Р. – заместник-ректор по ЕУ до Председателя на Общото събрание на Туниверситет- С., с който същият на основание Решение на АС и чл.11 от Вътрешните правила за работната заплата, във връзка с Правилата за ежегодното оценяване приноса на преподавателския състав на ТУ-С. и на база класирането в „Е-СОПКОНИ“ за постигнатите резултати през учебната 2020/2021 г., както и научна и административна дейност през календарната 2020 г., предлага да се изплати допълнително възнаграждение на проф. Иван Кралов в размер на 9600 лева, платими на два пъти по 4 800 лева, съгласно решение на Ректорския съвет. Доцент Р. предлага наградите да бъдат включени в заповедите с другите преподаватели.  Върху доклада е поставена резолюция „ДА!“ от 07.09.2021 г.    
4. Заповед № 3605 от 11.11.2021 г. на Ректора на ТУ-С. Иван Кралов, с която на основание чл.10, ал.3 от Вътрешните правила за работната заплата на ТУ-С. и Правилника за ежегодно оценяване приноса на преподавателския състав на ТУ-С., приети с Решение на АС с Протокол №4/31.03.2021 г., проф. Иван Кралов, в качеството си на Ректор на ТУ-С., нарежда да бъде изплатено допълнително възнаграждение за м.ноември 2021 г. на поименно посочени в заповедта 98 лица, сред  които под №5 в списъка и Иван *** Кралов, срещу чието име е посочена сума на ДМС в размер на 4800 лева. Към заповедта е приложен и доклада от 07.09.2021 г. от доц. д-р Р. Р. – заместник-ректор по ЕУ до Председателя на Общото събрание на ТУ -С., с който същият предлага да се изплати допълнително възнаграждение на проф. Иван Кралов в размер на 9600 лева, платими на два пъти по 4 800 лева, съгласно решение на Ректорския съвет. Доцент Р. предлага наградите да бъдат включени в заповедите с другите преподаватели.  Върху доклада е поставена резолюция „ДА!“ от 07.09.2021 г.   
5. Заповед № 4005 от 16.12.2021 г. на Ректора на ТУ-С. Иван Кралов, която на основание Решение на АС от 15.12.2021 г., във връзка с чл.10, ал.5 от Вътрешните правила за работната заплата на ТУ-С., приети с Протокол №6/15.06.2020 г. на АС, за постигнатите положителни финансови резултати на ТУ-С. през 2021 г., проф. Иван Кралов, в качеството си на Ректор на ТУ-С., нарежда със заплатата за месец декември да се изплатят парични награди за съществен принос при изпълнение на служебните задължения на преподавателите и служителите, работещи на трудов договор и с право на осигуряване към 01.12.2021 г. в ТУ-С., като процент от основното им месечно възнаграждение, съгласно приложените към заповедта приложения от 1 до 7 – неразделна част от договора. Средствата са от бюджета на съответните звена за 2021 г. В Приложение №1 – Централно управление на ТУ-С., на първо място фигурира името на Иван *** Кралов, на длъжност Ректор и с посочен процент от основната месечна заплата – 200%. Името на Иван Кралов се среща и на стр. 11 от списъка по Приложение №1, като в случая срещу името Иван *** Кралов е изписана длъжността „Професор“, а посоченият процент от основното му месечно възнаграждение, който следва да се получи като награда е 100%. Към заповедта е предоставен и доклад  от 15.12.2021 г. от доц. Р. Р. до Председателя на Общото събрание на ТУ-С., с който същият предлага да се определи парична награда за съществен принос при изпълнение на служебните задължения на ректора в размер на 200% и като професор – 100% от основното месечно възнаграждение, като наградите бъдат включени в заповедта за другите преподаватели и служители.
Общата сума на определените за получаване от проф. Иван Кралов суми, на база издадените от него заповеди по точки от 1 до 5 по-горе, издадени в периода от 07.04.2021 г. до 16.12.2021 г., възлиза на 23 923 лева.  
Горното се потвърждава и от представена по преписката справка за получените от Ректора на  ТУ-С. възнаграждения за периода от м. ноември 2019 г. до м. февруари 2022 г., включително, с посочване на основанията за начислените суми, в т.ч. основна заплата, процент прослужено време, добавка за научна степен, за ръководни функции, допълнителни ръководни функции, допълнителни функции по оперативни програми, еднократни възнаграждения, социални разходи, извънреден труд, наднормени часове.
В представения по преписката Правилник за устройството и дейността на ТУ – С. (ПУДТУС), с измененията от 26.11.2020 г., в чл.9, ал. 7, т.1 е предвидено, че Председателят на Общото събрание представлява ТУ-С. по трудовото правоотношение за заеманата от ректора академична длъжност. 
Във вътрешните правила за работната заплата в ТУ- С., утвърдени на 19.12.2018 г., в чл.11 е предвидено, че паричните награди за съществен принос при изпълнение на служебните задължения се определят със заповед на ректора или упълномощени от него длъжностни лица в рамките на разполагаемия фонд „Работна заплата“. Паричните награди за ректора се определят от Председателя на Общото събрание на ТУ-С.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 2 от Закона за предотвратяване и установяване на конфликт на интереси (отм.), респ. по чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал.2 и ал.3 от ЗПУКИ (отм.), респективно в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно чл. 6, ал.1 от Закона за висшето образование (ЗВО) висшето училище е юридическо лице с предмет на дейност подготовка на специалисти, способни да развиват и прилагат научни знания в различните области на човешката дейност; повишаване квалификацията на специалисти и развитие на науката, културата и иновационната дейност.
Съгласно чл.1 от Правилника за устройството и дейността на ТУ-С. (Правилника/ПУДТУС)  университетът е държавно висше училище, юридическо лице със седалище в град С. ТУ-С. е национално средище за висше образование, наука, култура и иновации. 
ТУ-С. осъществява дейността си въз основа на предоставената му държавна собственост, изградена собствена материална база, държавна субсидия, такси, спонсорство, дарения и други приходи, регламентирани в одобрения самостоятелен бюджет на университета.
Органи на управление на Университета са Общото събрание, Академичният съвет и Ректорът (чл.8, ал.1 от ПУДТУС). Общото събрание избира за срока на мандата си с тайно гласуване председател и заместник-председател на Общото събрание. Останалите органи за управление на Университета се избират с тайно гласуване от Общото събрание за срок от четири години. Академичният съвет е орган за ръководство на учебната и научната дейност на Университета, който определя образователната политика на Университета, приема мандатната програма и контролира нейното изпълнение, приема ежегоден отчет за резултатите от дейността на Университета и годишен доклад с финансовите и натуралните показатели, определя научната политика на Университета, избира заместник-ректори по предложение на Ректора и др. Правомощията и задълженията на ректора са подробно разписани в чл.14, ал.2 от Правилника. Ректорът представлява Университета, ръководи, организира, контролира и координира цялостната дейност на ТУ-С. Той по право е член на Академичния съвет и е негов председател, прави предложения пред академичните или държавните органи и организира дейностите за решаване на стратегическите проблеми на ТУ-С. и бъдещото му развитие, сключва и прекратява трудови договори, назначава и освобождава избраните на ръководни и контролни длъжности членове от академичния състав въз основа на процедурата за избори, установена с правилника, контролира изпълнението на учебните планове и цялостната учебна дейност в ТУ-С., предлага на АС кандидатури за заместник-ректори и други. Съгласно ал.3 на същата разпоредба Ректорът може с писмена заповед за предостави някои от своите правомощия на други длъжностни лица от ТУ-С.. Правомощията на ректора се прекратяват с мандата на Общото събрание, което го е избрало. В своята дейност Ректорът се подпомага от Ректорски съвет и Разширен ректорски съвет, като съставът им се определя от ректора (ал.5). 
	Съгласно чл.10, ал.2, т.10 от Закона за висшето образование (ЗВО) министърът на образованието и науката сключва договор за управление с ректора на държавното висше училище при условията и по реда на този закон за срока на неговия мандат, осъществява контрол по договора и приема ежегоден отчет за изпълнението му. В чл.29, ал.2 изрично е разписано, че Председателят на Общото събрание представлява висшето училище по трудовото правоотношение за заеманата от ректора академична длъжност. За ректор, декан и директор на филиал, департамент или колеж се избират хабилитирани лица, които работят на основен трудов договор във висшето училище. С избрания ректор на държавно висше училище се сключва договор за управление по чл. 10, ал. 2, т. 10 от ЗВО (чл.31, ал.1). Разпоредбата на чл. 92, ал.2 от ЗВО предвижда, че начинът за определяне на размера на възнаграждението на ректора по договора за управление се определя по общи правила за всички държавни висши училища, утвърдени от министъра на образованието и науката. Правилата задължително включват механизъм за определяне на допълнително възнаграждение в зависимост от изпълнението на заложените в договора цели, задачи и целеви стойности. Възнаграждението се изплаща от бюджета на висшето училище.
	С приетата Наредба № 23 от 27 август 2020 г. за начина за определяне на размера на възнагражденията на ректорите на държавните висши училища по договорите за управление, сключени с министъра на образованието и науката (Наредба/та), се уреждат условията и реда за определяне на размера на възнаграждението за длъжността ректор на държавните училища по договора им за управление. Съгласно чл.3 от Наредбата възнаграждението на ректора по договора му за управление се състои от основно месечно възнаграждение и допълнително възнаграждение (ал.1). Не може да се получава възнаграждение за изпълняването на длъжността ректор извън определеното при условията и реда на тази наредба (ал.2). Размерът на основното възнаграждение се определя в зависимост от средното основно месечно възнаграждение за академичната длъжност "асистент" в съответното висше училище (чл.4). Размерът на допълнителното възнаграждение се определя в зависимост от степента на изпълнение на заложените в договора за управление цели, задачи и целеви стойности за предходната година (л. 5).
	В приетия от Общото събрание на ТУ-С. Правилник за устройството и дейността на ТУ – С. (ПУДТУС), в чл.9, ал. 7, т.1 също е предвидено, че Председателят на Общото събрание представлява ТУ-С. по трудовото правоотношение за заеманата от ректора академична длъжност. 
	Професор Иван Кралов работи като преподавател в ТУ-С. от 1999 г., на основание сключен трудов договор с учебното заведение. Според последното допълнително споразумение към него от 26.01.2022 г., подписано за университета от Председателя на Общото събрание на ТУ-С. – проф. Г.Т., Иван *** Кралов е назначен на длъжността „Професор“, с място на работа - Факултет „Механика“ в ТУ-С. След избирането му за Ректор на 30.10.2019 г., между проф. Кралов и ТУ-С., представляван от Председателя на Общото събрание проф. Г.Т. е подписано допълнително споразумение за длъжността „Ректор“, но след изменението на чл. 29, ал. 2 от ЗВО (обн. ДВ бр.17/2020 г.), длъжността по трудовия договор е променена от „Ректор“ на „Професор“. На 01.10.2020 г. проф. Кралов е подписал Договор за управление на ТУ-С. с министъра на образованието и науката. От този момент проф. Кралов има две правоотношения с ТУ-С. – веднъж като Ректор по Договор за управление № Д01-267/01.10.2020 г.,  и втори път като преподавател  - „Професор“ по трудов договор.
Като Ректор на ТУ – С. проф. Иван Кралов е лице, заемащо висша публична длъжност по чл.6, ал.1, т.45 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
При наличието на този първи елемент от състава на конфликта на интереси, определящо за съществуването на такъв в конкретния случай е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Като е издал в качеството си на Ректор на ТУ-С. заповеди: № 992 от 07.04.2021 г., № 2216 от 10.08.2021 г., № 2342 от 08.09.2021 г., № 3605 от 11.11.2021 г. и № 4005 от 16.12.2021 г., с които е наредил изплащането на еднократно допълнително материално стимулиране, на допълнително възнаграждение и парични награди, с различни основания, в това число и на самия себе си, проф. Иван Кралов е упражнил правомощия по служба в свой частен интерес. 
Разпоредбата на чл.58, изречение първо от ЗПКОНПИ гласи, че лице, заемащо висша публична длъжност няма право да участва в подготовката, обсъждането, приемането, издаването или постановяването на актове, да изпълнява контролни или разследващи функции или да налага санкции в частен интерес. 
Комисията приема, че с издаването на Заповед № 992 от 07.04.2021 г., Заповед № 2216 от 10.08.2021 г., Заповед № 2342 от 08.09.2021 г., Заповед № 3605 от 11.11.2021 г. и Заповед № 4005 от 16.12.2021 г., проф. Иван Кралов, като Ректор на ТУ-С. и лице, заемащо висша публична длъжност по чл.6, ал.1, т.45 от ЗПКОНПИ,  е упражнил правомощия по служба в свой частен интерес, с което  е  нарушил чл. 58, изречение първо от ЗПКОНПИ- издал е актове в свой частен интерес.  
Това е така, тъй като всички посочени по-горе заповеди, в които фигурира името на проф. Кралов като лице, което следва да получи допълнително възнаграждение/ парична награда са издадени, а приложените към тях поименни списъци с индивидуализиран размер на допълнителни възнаграждения са утвърдени от проф. Кралов в качеството му на Ректор на ТУ-С. Заповедите са издадени на основание чл.10 от Вътрешните правила за работната заплата в ТУ (приети с решение на Академичния съвет от 15.07.2020 г.), според който преподавателите и служителите, които работят по трудово правоотношение, могат да получават допълнителни възнаграждения, изброени в ал.1 до ал.7: за трудов стаж и професионален опит (ал.1), за ОНС „доктор“ и НС „доктор на науките“ (ал.2), на НПП с ръководни функции (ал.3), такива-регламентирани в нормативни актове или в колективен трудов договор (ал.4), парични награди за съществен принос (ал.5), допълнителни възнаграждения за допълнително възложени им задължения (ал.6) и във връзка с изпълнението на задачи по проекти (ал.7). Съгласно чл.11 от Вътрешните правила за работната заплата в ТУ-С.: „Паричните награди за съществен принос при изпълнение на служебните задължения се определят със заповед на ректора или упълномощени от него длъжностни лица, по доклад на прекия ръководител, в рамките на разполагаемия фонд „Работна заплата“. Паричните награди на ректора се определят от Председателя на Общото събрание на ТУ-С.“.
Според практиката на Върховния административен съд, разпоредбата на чл.58 от ЗПКОНПИ не допуска нито самоконтрол, нито договаряне сам със себе си, нито осъществяването на каквато и да е част от аспектите по възникване и реализиране на търговското и облигационно правоотношение, при съчетаване на обществен и частен интерес в личността на един субект. (В този смисъл Решение №3732 от 18.03.2014 г. по адм. д. № 14723/ 2013 г. на ВАС). 
В случая за конфликта на интереси е без значение, дали издадените от проф. Иван Кралов заповеди касаят заплащане на допълнително възнаграждение за особен принос при изпълнение на служебните задължения, за работа по проект или за постигнати резултати, нито дали съответните възнаграждения са му изплатени в качеството на ректор или на заемащ академичната длъжност „професор“. От съществено значение е фактът, че самите заповеди са издадени и приложените към тях списъци са утвърдени от самия него, в качеството му на Ректор на ТУ-С. и лице, заемащо висша публична длъжност по чл.6, ал.1, т.45 от ЗПКОНПИ, а в тях фигурира и неговото име като лице, на което да се изплати съответно възнаграждение, т.е. издадени са в своя полза. Това несъмнено сочи на частен интерес, който би могъл да повлияе на обективното и безпристрастно изпълнение на правомощията или задълженията по служба, което води и до конфликт на интереси -  издаване на заповедите в нарушение на чл.58, изречение първо от ЗПКОНПИ.
Частният интерес от упражнените от проф. Кралов в качеството му на Ректор на ТУ-С. и лице, заемащо висша публична длъжност правомощия, в нарушение на чл.58, изречение първо от ЗПКОНПИ, е довел от една страна до нематериална облага по смисъла на чл.54 от ЗПКОНПИ, изразяваща се в помощ и подкрепа лично за себе си и от друга – до материална облага, изразяваща се в получения от него доход в пари.
Нарушението на разпоредбата на чл. 58, изречение първо от ЗПКОНПИ е извършено чрез действия, осъществени  на  07.04.2021 г., на 10.08.2021 г., на 08.09.2021 г., на 11.11.2021 г. и  на 16.12.2021 г., в град С. 
Законодателят е предвидил законов механизъм за избягване на конфликт на интереси при действието на ЗПКОНПИ. Съгласно чл.63, във връзка с чл.65 от ЗПКОНПИ, лицето, заемащо висша публична длъжност, следва да си направи самоотвод от изпълнението на конкретно правомощие или задължение по служба, като уведоми органа по избора или назначаването, незабавно след възникване или узнаване на данни за наличие на частен интерес. Правилното и законосъобразно поведение на проф. Кралов в случая е било, в момента на узнаване на обстоятелството за наличие на частен интерес, свързан с предложените му за подпис заповеди, в които фигурира и неговото име, да се отведе и да уведоми за това Председателя на Общото събрание на ТУ-С., който е негов работодател по трудовото му правоотношение за заеманата академична длъжност в университета. Видно и от представените по преписката и подробно описани в решението 23 броя заповеди, Председателят на Общото събрание на ТУ-С. редовно е издавал заповеди, с които на различни основания са превеждани допълнителни възнаграждения на проф. Кралов. Следователно, той би следвало да е наясно, че всички получавани от него суми, касаещи работата му в ТУ-С., следва да минават през Председателя на ТУ-С., като негов  работодател по трудовото му правоотношение, в какъвто смисъл е и разпоредбата на чл.29, ал.2 от ЗВО. Като не е сторил това, с издаването на посочените пет заповеди за изплащане на допълнителни възнаграждения, в които фигурира името му, той е извършил нарушение на ЗПКОНПИ.
Комисията не споделя изложените по време на изслушването и в представено по преписката становище от проф. Кралов и неговия пълномощник за това, че той не е участвал по никакъв начин в обсъждането, не е правил предложение за себе си, не е взел решението, т.е. по никакъв начин не е участвал в процеса по определяне на собственото му ДМС и вземането на решението за изплащането му, доколкото той е издал крайния акт, който се явява и релевантен за възникването на конфликта на интереси. Не се споделя и тезата за това, че при наличието на частен интерес и получена материална облага, то това няма и не би могло да има отрицателно въздействие върху обективното и безпристрастно упражняване на служебните му правомощия като Ректор. В чл.52 от ЗПКОНПИ, законодателят е визирал като нарушение дори само възможността частният интерес да повлияе върху обективното и безпристрастното изпълнение на служебните задължения на лицето, заемащо публична длъжност. Достатъчно е частният интерес да съществува като възможност. При тази ситуация той ще може да повлияе на упражняването на правомощията на съответното лице. Ефектът на преследваната цел се засилва още повече, когато частният интерес се съчетава именно в лицето, заемащо висша публична длъжност. Законът не поставя изискване и към облагата да е незаконна или да е в резултат на неправомерно упражняване на правомощия или задължения от страна на лицето, заемащо публична длъжност. От значение за наличието или липсата на конфликт на интереси е облагата, по смисъла на чл.54 от ЗПКОНПИ, да бъде само възможна, без да е необходимо да е постигната или реализирана (в този смисъл са Решение № 15558 от 25.11.2013 г. на ВАС по адм. д. № 8592/2013 г., VII отд..; Решение № 10279 от 23.07.2014 г. по адм.д. № 14725/2013 г. на ВАС, VII отд.; Решение № 4475/ 10.04.2017 г. по адм. д. № 12866/ 2015 г. на ВАС, VII отд.; Решение № 5217/26.04.2017 г. по адм. д. №4494/ 2016 г. на ВАС, VII отд.), а в настоящия случай облагата е реализирана.
За осъществяване състава на чл. 58 от ЗПКОНПИ е без значение и дали лицето, заемащо публична длъжност, действа в условията на оперативна самостоятелност или при условията на обвързана компетентност. Конфликт на интереси е налице, ако съответният частен интерес на лицето, заемащо висша публична длъжност, е във връзка с упражняването на неговите властнически правомощия. Достатъчно и необходимо условие е упражненото правомощие да е във връзка с правомощията на овластеното лице, каквото в случая е налице (в тази насока е Решение №2585 от 24.02.2021 г. на ВАС, VI-то отд. по адм. дело №13462/2020 г. и цитираните в него решения).
Целта е предотвратяването на съмнения, че лицата заемащи висши публични длъжности, осъществяват правомощията си на база на лични интереси и роднински отношения, а не на база законоустановените критерии. (Решение № 115 от 06.01.2016 г. на ВАС-VII отд., по адм. дело № 1439/ 2015 г.; Решение № 2702/19.02.2020 г. на ВАС-VII отд. по адм.д. № 9241/2019 г., Решение № 12130 от 30.09.2020 г. на ВАС – VI отд. по адм.д. № 2277/ 2020 г. Решение №5139/22.04.2021 г. по адм.д. №3005/2021 г., всички по описа на ВАС). 
Установените от Комисията нарушения налагат реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
	На основание чл.81, ал. 1 от ЗПКОНПИ и във връзка с писмо от ТУ, вх. № ЦУ01-1502#2/05.05.2022 г. на КПКОНПИ, с приложена справка за получените от Ректора на  ТУ-С. трудови възнаграждения и възнаграждения по проекти за периода от м. септември м.октомври 2019  г. до м. февруари 2022 г., на отнемане в полза на Държавата подлежи сума в общ размер на 842,04 /осемстотин четиридесет и два и 0,04/ лева, представляваща полученото от проф. Кралов среднодневно възнаграждение за дати и в размери, както следва: за  07.04.2021 г. – 154, 76 лв., за 10.08.2021 г.- 147, 73 лв., за 08.09.2021 г.- 162, 50 лв., за 11.11.2021 г. -179, 55 лв. и  на 16.12.2021 г. -197,04 лв. - датите, на които са извършени действията, формиращи нарушението, породило конфликт на интереси.
На основание чл. 81, ал. 2 от ЗПКОНПИ, на отнемане в полза на Държавата подлежат и получените от проф. Кралов допълнителни възнаграждения и парични награди по издадените от него в нарушение на ЗПКОНПИ заповеди - по Заповед № 992/ 07.04.2021 г. - 2800 лв., по Заповед № 2216/ 10.08.2021 г. -1900 лв., по Заповед № 2342/08.09.2021 г. - 4800 лв., по Заповед № 3605/ 11.11.2021 г. - 4800 лв. и по Заповед № 4005/ 16.12.2021 г. - 9623 лв. (сумата е формирана като сбор от 200% осн.месечно възнаграждение като ректор или 3950 лв. х 2 = 7900 лв. + 100% осн.месечно възнаграждение като професор или 1723 лв.), в общ размер на 23 923 /двадесет и три хиляди деветстотин двадесет и три/ лева, явяващи се материална облага, по смисъла на закона.
Предвид изложеното, на основание чл. 74, ал.1 и ал.2 от ЗПКОНПИ, чл. 171 и чл. 81, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество 
                                                                   
					         РЕШИ: 

УСТАНОВЯВА конфликт на интереси по отношение на проф. Иван *** Кралов, ЕГН ****, Ректор на ТУ – С. и лице, заемащо висша публична длъжност, по смисъла на чл. 6, ал.1, т.45 от ЗПКОНПИ, за това, че е издал заповеди № 992/ 07.04.2021 г. № 2216/10.08.2021 г., № 2342/08.09.2021 г., № 3605/11.11.2021 г. и № 4005/16.12.2021 г. с поименни списъци с индивидуализирани допълнителни възнаграждения, в свой частен интерес - нарушение по чл.58, изречение първо от ЗПКОНПИ. 
НАЛАГА: на основание чл.171, ал.1 от ЗПКОНПИ глоба в размер на 5000 (пет хиляди) лева на проф. Иван *** Кралов, ЕГН ****, с постоянен адрес в ****, за осъществен от него конфликт на интереси по чл. 52 от ЗПКОНПИ за нарушение на разпоредбата на чл.58, изречение първо от ЗПКОНПИ, извършено в качеството му на Ректор на ТУ – С. и лице, заемащо публична длъжност, по смисъла на чл.6, ал.1, т.45 от ЗПКОНПИ. 
ОТНЕМА: в полза на Държавата от проф. Иван *** Кралов, ЕГН ****, с постоянен адрес в ****, сума в размер на 842,04 /осемстотин четиридесет и два и 0,04/ лева, представляваща полученото от проф. Кралов нетно дневно възнаграждение за 07.04.2021 г., за 10.08.2021 г., за 08.09.2021 г., за 11.11.2021 г. и за 16.12.2021 г. - датите,  на които са извършени действията, формиращи нарушението конфликт на интереси, на основание чл. 81, ал. 1 от ЗПКОНПИ.              
ОТНЕМА: в полза на Държавата от проф. Иван *** Кралов, ЕГН ****, с постоянен адрес в ****, сума в размер на 23 923 /двадесет и три хиляди деветстотин двадесет и три/ лева, представляваща получената материална облага, на основание чл. 81, ал. 2 от ЗПКОНПИ.

Сумата, посочена в настоящото решение, в общ размер на  29 765,04 /двадесет и девет хиляди седемстотин шейсет и пет и 0,04/ лева, следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество.
На основание чл. 74, ал. 3 от ЗПКОНПИ, в седмодневен срок, считано от датата на уведомяване за решението, сумата от 29 765,04 /двадесет и девет хиляди седемстотин шейсет и пет и 0,04/ лева може да бъде заплатена доброволно по горепосочената банкова сметка.

[bookmark: _8yt646dhe6fd]На основание чл. 76, ал. 1 от ЗПКОНПИ решението може да се оспори от заинтересованото лице пред Административен съд - С. град по реда на Административнопроцесуалния кодекс, в 14-дневен срок от съобщаването му. 
Препис от Решението да се изпрати на СГП, на основание чл.75, т.3 от ЗПКОНПИ. 
Препис от Решението да се изпрати на Иван Кралов – Ректор на ТУ-С., на основание чл.75, т.1 от ЗПКОНПИ.


КОМИСИЯ:                          

                          ЗАМЕСТНИК - ПРЕДСЕДАТЕЛ:….………/АНТОН СЛАВЧЕВ/

		   ЧЛЕН:……………………………….…/АНТОАНЕТА ЦОНКОВА/

      	   ЧЛЕН:…………………...……………....…….../ПЛАМЕН ЙОЦОВ/

                          ЧЛЕН:………………………………….........../СИЛВИЯ КЪДРЕВА/

